Komisjoni määrus (EÜ) nr 2020/2000,

25. september 2000,

millega muudetakse nõukogu määruse (EMÜ) nr 2092/91 VI lisa sisu määratlemist käsitlevat määrust (EMÜ) nr 207/93 ning tehakse muudatusi määruse (EMÜ) nr 2092/91 (põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta) VI lisa C jaos

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 24. juuni 1991. aasta määrust (EMÜ) nr 2092/91 põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta, [1] viimati muudetud komisjoni määrusega (EÜ) nr 1437/2000, [2] eriti selle artikli 5 lõikeid 7 ja 8 ja artiklit 13,

ning arvestades järgmist:

(1) Komisjoni määrusega (EMÜ) nr 207/93, [3] viimati muudetud määrusega (EÜ) nr 345/97, [4] määratletakse määruse (EMÜ) nr 2092/91 VI lisa sisu ning sätestatakse kõnealuse määruse artikli 5 lõike 4 üksikasjalikud rakenduseeskirjad.

(2) On tarvis uuesti läbi vaadata määruse (EMÜ) nr 207/93 artiklis 3 sätestatud, määruse (EMÜ) nr 2092/91 artikli 5 lõike 3 punkti b ning artikli 5 lõike 5a punkti b kohaste liikmesriikide ajutiste lubade süsteemi üksikasjalikud rakenduseeskirjad, et arvesse võtta liikmesriikides praegu esinevaid teatavaid raskusi.

(3) On selgunud, et ühenduses saadakse teatavaid VI lisa C jaos sisalduvaid tooteid mahepõllundustootmisest piisavas koguses; seetõttu tuleks kõnealused tooted VI lisa C jaost välja jätta.

(4) Teatavate lisast välja jäetavate tavatoodete puhul tuleks ette näha üleminekuaeg, mis võimaldaks olemasolevad varud ära kasutada ning tootmisharu uute nõuetega kohandada.

(5) Käesolevas määruses ettenähtud meetmed on kooskõlas määruse (EMÜ) nr 2092/91 artiklis 14 nimetatud komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 207/93 artikkel 3 asendatakse järgmisega:

"Artikkel 3:

1. Põllumajandusest pärinevat koostisosa võib kuni selle kandmiseni määruse (EMÜ) nr 2092/91 VI lisa C jaosse kasutada kõnesoleva määruse artikli 5 lõike 3 punktis b ja lõike 5a punktis b ettenähtud erandi kohaselt järgmistel tingimustel:

a) ettevõtja on liikmesriigi pädevale asutusele esitanud kõik nõutavad tõendid asjaomase koostisosa määruse (EMÜ) nr 2092/91 artikli 5 lõikes 4 ettenähtud nõuetele vastavuse kohta; ning

b) liikmesriigi pädev asutus on määruse (EMÜ) nr 2092/91 artikli 5 lõike 4 nõuete kohaselt andnud koostisosa kasutamiseks kõige rohkem kolme kuu pikkuse ajutise kasutusloa, olles eelnevalt kontrollinud, et ettevõtja on loonud vajalikud kontaktid teiste ühenduse tarnijatega veendumaks, et nõutava kvaliteediga asjakohased koostisosad ei ole kasutamiseks kättesaadavad; ilma et see piiraks lõike 6 kohaldamist, võib liikmesriik kõnealust luba pikendada kõige rohkem kolm korda, iga kord seitsmeks kuuks; ning

c) asjaomase koostisosa kasutusluba ei ole otsustatud kehtetuks tunnistada lõigete 4 või 6 kohaselt.

2. Pärast lõikes 1 nimetatud kasutusloa andmist teatab liikmesriik viivitamata teistele liikmesriikidele ja komisjonile järgmised andmed:

a) kasutusloa väljaandmise kuupäev ning pikendatud loa puhul selle esmakordse väljaandmise kuupäev;

b) loaomaniku nimi, aadress, telefoni- ja vajaduse korral faksinumber ning elektronposti aadress; loa väljaandnud ametiasutuse nimi ja aadress;

c) asjaomase põllumajandusest pärineva koostisosa nimetus ning vajaduse korral täpne kirjeldus ja kvaliteedinõuded;

d) toodete tüüp, mille valmistamiseks taotletavat koostisosa vajatakse;

e) eeldatavad kogused ja nende põhjendus;

f) alavarustatuse põhjused ja eeldatav kestus;

g) liikmesriigi poolt teistele liikmesriikidele ja komisjonile kõnealuse teatise saatmise kuupäev.

Komisjon ja/või liikmesriigid võivad käesolevad andmed avaldada.

3. Kui liikmesriigi poolt komisjonile või kasutusloa andnud liikmesriigile esitatud märkustest selgub, et varud on alavarustatuse ajal kasutamiseks kättesaadavad, siis kaalub liikmesriik kasutusloa kehtetuks tunnistamist või selle kehtivusaja lühendamist ning teatab võetud või kavandatavatest meetmetest komisjonile ja teistele liikmesriikidele viieteistkümne päeva jooksul info saamise kuupäevast arvates.

4. Liikmesriigi nõudmisel või komisjoni algatusel esitatakse juhtum uurimiseks määruse (EMÜ) nr 2092/91 artiklis 14 nimetatud komiteele. Artiklis 14 ettenähtud korras võib teha otsuse kasutusloa kehtetuks tunnistamise või selle kehtivusaja muutmise kohta või vajaduse korral asjaomase koostisosa VI lisa C jaosse kandmise kohta.

5. Lõike 1 punktis b nimetatud pikendamise korral kohaldatakse artiklites 2 ja 3 ettenähtud korda.

6. Kui liikmesriik soovib tagada mõne tavapärasel viisil toodetud koostisosa kasutamist pärast kasutusloa lõike 1 punktis b nimetatud kolmandat pikendamist, siis peab kõnealune liikmesriik koos teatisega loa kolmanda pikendamise kohta teatama ka taotlusest kanda koostisosa VI lisa jaosse C. Kuni koostisosa VI lisa C jaosse kandmise või kasutusloa kehtetuks tunnistamise otsuse jõustumiseni artiklis 14 ettenähtud korras võib liikmesriik lõigetes 1, 2 ja 3 sätestatud tingimusi nõuetekohaselt arvesse võttes pikendada luba korduvalt seitsme kuu kaupa."

Artikkel 2

Määruse (EMÜ) nr 2092/91 VI lisa C jagu asendatakse käesoleva määruse lisaga.

Artikkel 3

Järgmisi taimekasvatussaadusi võib määruse (EMÜ) nr 2092/91 VI lisa C jaos loetletud toodetega samadel tingimustel kasutada kuni kuus kuud alates käesoleva määruse jõustumisest:

sile malpiigia (Malpighia punicifolia), kašupähkel (Anacardium occidentale), põldlambalääts (Trigonella foenum-graecum), papaia (Carica papaya), piiniapähkel (Pinus pinea), piment (Pimenta dioica), kardemon [Fructus cardamomi (minoris) (malabariensis) Elettaria cardamomum], kaneel (Cinnamonum zeylanicum), nelk (Syzygium aromaticum), ingver (Zingiber officinale), karri järgmise koostisega: koriander (Coriandrum sativum), sinep (Sinapis alba), apteegitill (Foeniculum vulgare), ingver (Zingiber officinale); palmi-, rapsi-, päevalille-, seesami- ning sojarasvad ja -õlid, rafineeritud või rafineerimata, kuid keemiliselt modifitseerimata.

Artikkel 4

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 25. september 2000

Komisjoni nimel

komisjoni liige

Franz Fischler

[1] EÜT L 198, 22.7.1991, lk 1.

[2] EÜT L 161, 1.7.2000, lk 62.

[3] EÜT L 25, 2.2.1993, lk 5.

[4] EÜT L 58, 27.2.1997, lk 38.

--------------------------------------------------

LISA

"C JAGU – MÄÄRUSE (EMÜ) nr 2092/91 ARTIKLI 5 LÕIKES 4 NIMETATUD PÕLLUMAJANDUSEST PÄRINEVAD KOOSTISOSAD, MIS EI OLE MAHEPÕLLUNDUSLIKULT TOODETUD

C.1. Töötlemata taimsed saadused ja nendest käesoleva lisa sissejuhatuses esitatud mõiste 2 punktis a nimetatud menetluste abil valmistatud tooted:

C.1.1. Toidukõlblikud viljad, pähklid ja seemned:

tammetõru | Quercus spp. |

koolapähkel | Cola acuminata |

karusmari | Ribes uva-crispa |

maracuja (kannatuslille vili) | Passiflora edulis |

vaarikas (kuivatatud) | Rubus idaeus |

punane sõstar (kuivatatud) | Ribes rubrum |

C.1.2. Toidukõlblikud vürtsid ja maitsetaimed:

muskaatpähkel | Myristica fragrans, ainult kuni 31.12.2000 |

must pipar (roheline) | Piper nigrum, ainult kuni 30.4.2001 |

pehme skiinus | Schinus molle L. |

mädarõika seemned | Armoracia rusticana |

väike kalganirohi | Alpinia officinarum |

safloori õied | Carthamus tinctorius |

ürt-allikkress | Nasturtium officinale |

C.1.3. Mitmesugust:

vetikad, k.a merevetikad, lubatud kasutada tavapärasel toiduainete valmistamisel.

C.2. Käesoleva lisa sissejuhatuses esitatud mõiste 2 punktis b nimetatud menetluste abil töödeldud taimsed saadused

C.2.1. Rasvad ja õlid, rafineeritud või rafineerimata, kuid keemiliselt modifitseerimata, mille saamiseks on kasutatud muid taimi kui:

kakao | Theobroma cacao |

kookospähkel | Cocos nucifera |

oliiv | Olea europaea |

päevalill | Helianthus annuus |

palm | Elaeis guineensis |

raps | Brassica napus, rapa |

safloor | Carthamus tinctorius |

seesam | Sesamum indicum |

soja | Glycine max |

C.2.2. Järgmised suhkrud, tärklised ja muud teraviljast ja mugulatest valmistatud tooted:

peedisuhkur, ainult kuni 1.4.2003

fruktoos

riisipaber

hapnemata leivast valmistatud paber

riisist ja vahataolisest maisist valmistatud tärklis, keemiliselt modifitseerimata

C.2.3. Mitmesugust:

koriander, suitsutatud | Coriandrum sativum, ainult kuni 31.12.2000 |

hernevalk | Pisum spp. |

rumm, ainult roosuhkru mahlast valmistatud

kirsiviin, valmistatud puuviljast ning käesoleva lisa A jao punktis 2 nimetatud lõhna- ja maitseainetest

tavapärasel toiduainete valmistamisel kasutada lubatud taimekasvatussaaduste segud, mida kasutatakse värvuse ja maitse andmiseks kondiitritoodetele, ainult Gummi-Bärchen’i valmistamiseks ning ainult kuni 30.9.2000

järgmiste piparde segud: Piper nigrum, Schinus molle ja Schinus terebinthifolium, ainult kuni 31.12.2000

C.3. Loomsed saadused:

veeorganismid, mis ei pärine akvakultuurist ning mida on lubatud kasutada tavapärasel toiduainete valmistamisel

petipulber | ainult kuni 31.8.2001 |

želatiin | |

mesi | ainult kuni 28.2.2001 |

laktoos | ainult kuni 31.8.2001 |

vadakupulber "herasuola"" | |

--------------------------------------------------